
MAĽOVANÉ SLOVENSKO - výstava

Turčianske kultúrne stredisko v Martine v zriaďovateľskej pôsobnosti Žilinského samosprávneho kraja  a autorka pozývajú všetkých milovníkov výtvarného umenia na autorskú výstavu pod názvom „MAĽOVANÉ SLOVENSKO“ očami autorky Ľudmily Balkovej.

Ľudmila Balková rod. Šišitková (1954) pochádza z dedinky Ratkovo. Výtvarnej tvorbe sa aktívne venuje od r. 1990, odkedy je aj členkov Štúdia neprofesionálnych výtvarníkov Turca pri TKS v Martine. Venuje sa ilustračnej tvorbe, zaujíma ju grafika, suchá ihla, reliéfna maľba, akvarel, suchý pastel, kombinované techniky, olej a tiež textilná tvorba s aplikáciami. Najväčšiu inšpiráciu nachádza v prírode, krajinku nekopíruje, ale pretavuje svojim citom a harmóniou farieb. Preto jej obrazy vyžarujú svetlo a pokoj.
 
Od roku 1992 sa pravidelne zúčastňuje kolektívnych krajských i celoslovenských výstav. Už v roku 1992 sa prezentovala na celoslovenskej Výtvarnej DUBNICI. V r. 1993 s diapozitívmi postúpila do semifinále medzinárodnej súťaže trienále maľby OSAKA ´93 v Japonsku.
V roku 1994 vystavila kolekciu grafík na trienále MAJDÁNEK  (Poľsko). V r.1996 jej bola Národným osvetovým centrom (NOC) v Bratislave udelená cena a diplom na celoslovenskom kole súťaže Výtvarné spektrum TRENČÍN za obrazy a umelecký odev.
V roku 2000 jej bol za kolekciu prác z rodného kraja udelený diplom a cena – Výtvarný RUŽOMBEROK. V roku 2005 sa prezentovala na celoštátnej súťaži pedagogickej tvorivosti – CHALÚPKOVO BREZNO – kde jej bol udelený diplom za výtvarný prejav v zlatom pásme a tiež mimoriadna cena a diplom Ministerstva kultúry SR . Od roku 2007 je členka Detvianskej umeleckej kolónie. V roku 2011 bola zaradená do encyklopédie  WHO IS WHO V SLOVENSKEJ REPUBLIKE
 V posledných rokoch získala viacero čestných uznaní regionálneho kola Výtvarné spektrum.

TKS prostredníctvom tejto výstavy nielen dáva možnosť prezentácie výtvarníkov, ale našim hlavným cieľom je prehlbovanie ich tvorivosti a vzdelávania. Vždy bude cieľom inštitúcie podporovať neprofesionálnych tvorcov cez ľudskosť, slobodu a rozmanitosť v umení a kultúre.

Výstava bude prístupná vo výstavnej miestnosti Turčianskeho kultúrneho strediska v Martine od 4 .februára do 28. februára 2025.  Vernisáž sa uskutoční 4. februára o 16.00 h v TKS. 

Srdečne Vás pozývame.

Mgr. Jarmila Kollárová
metodik pre vizuálne umenie, vytvarnictvo@tks.sk, 0917 494 708

